Il-bnedmin kollha jitwieldu ħielsa u indaqs fid-dinjità u d-drittijiet bla distinzjoni fir-rigward tal-oriġini, l-etniċità jew ir-reliġjon tagħhom. Fl-okkażjoni tal-Jum Internazzjonali għall-Eliminazzjoni tad-Diskriminazzjoni Razzjali, l-Unjoni Ewropea tafferma mill-ġdid l-impenn qawwi tagħha għall-valuri ta' unità u koeżistenza, u fil-ġlieda kontra r-razziżmu, id-diskriminazzjoni, il-ksenofobija u l-esklużjoni fil-forom kollha tagħhom, fi ħdan u lil hinn mill-fruntieri tagħna. Dimostrazzjonijiet ta' diskriminazzjoni, mibegħda u intolleranza għadhom joħolqu kunflitti f'ħafna pajjiżi madwar id-dinja, li jġiegħlu lin-nies jaħarbu u joħolqu tbatija intollerabbli għall-bniedem. U qed jiżdiedu wkoll fl-Unjoni Ewropea tagħna. Soċjetà fejn id-drittijiet tal-bniedem mhumiex garantiti għal kulħadd hi aktar fraġli, inqas reżiljenti u aktar suxxettibbli għall-kunflitti. L-Unjoni Ewropea qed tippromwovi r-ratifika universali u l-implimentazzjoni sħiħa tal-Konvenzjoni Internazzjonali dwar l-Eliminazzjoni tal-Forom Kollha ta' Diskriminazzjoni Razzjali - is-sies universali għall-ħidma biex jiġu evitati u jinqerdu r-razziżmu u d-diskriminazzjoni. Fi ħdan l-UE, il-Grupp ta' Livell Għoli biex jiġu miġġielda r-Razziżmu, il-Ksenofobija u forom oħra ta' Intolleranza għamel ġabra ta' prinċipji gwida dwar taħriġ marbut mar-reati ta' mibegħda għall-awtoritajiet tal-infurzar tal-liġi u tal-ġustizzja kriminali u dwar l-aċċess għall-ġustizzja, il-protezzjoni u l-appoġġ għall-vittmi ta' reati ta' mibegħda. Huwa kkontribwixxa biex tkompli tiġi żviluppata gwida dwar it-titjib fl-irreġistrar tar-reati ta' mibegħda mill-awtoritajiet tal-infurzar tal-liġi, li bħalissa qed jiġi ttestjat f'diversi Stati Membri. Iżda din hija l-ewwel u qabel kollox ġlieda kulturali. L-appoġġ lill-pajjiżi sħab u lis-soċjetà ċivili fil-prevenzjoni u l-ġlieda kontra r-razziżmu u l-intolleranza huwa wkoll prinċipju gwida għall-azzjoni esterna tal-UE. Permezz ta' finanzjament mill-UE, qed jingħata appoġġ lis-soċjetà ċivili madwar id-dinja għall-ġlieda kontra d-diskriminazzjoni razzjali, il-ksenofobija u l-intolleranza. Pereżempju, ġew stabbiliti proġetti sabiex titjieb is-sistema tal-Ġustizzja Kriminali fir-Rwanda permezz tal-edukazzjoni dwar id-drittijiet tal-bniedem u l-għoti ta' għajnuna legali. Fis-Sri Lanka, qed jingħata appoġġ immirat lejn it-tisħiħ tad-drittijiet fundamentali u l-libertajiet fil-Provinċji tat-Tramuntana u tal-Lvant, permezz ta' titjib fil-kwalità u l-aċċess għal servizzi legali f'dawn ir-reġjuni. Billi din is-sena jaħbat is-70 anniversarju tad-Dikjarazzjoni Universali tad-Drittijiet tal-Bniedem, l-Unjoni Ewropea qed tkompli fix-xogħol ddedikat tagħha aktar minn qatt qabel favur l-universalizzazzjoni tal-valuri fundamentali tad-Dikjarazzjoni, b'ħidma mill-qrib mal-pajjiżi sħab tagħna kollha, ma' organizzazzjonijiet reġjonali u internazzjonali, l-Istituzzjonijiet Nazzjonali dwar id-Drittijiet tal-Bniedem (NHRIs), is-soċjetà ċivili u d-difensuri tad-drittijiet tal-bniedem, favur l-eliminazzjoni tad-diskriminazzjoni razzjali. L-UE ser tibqa' taħdem sakemm id-diskriminazzjoni, il-mibegħda u l-vjolenza imkien mhu se jkollhom aktar post. Il-Pajjiżi Kandidati t-Turkija, l-Eks-Repubblika Jugoslava tal-Maċedonja*, il-Montenegro*, is-Serbja u l-Albanija*, il-pajjiż tal-Proċess ta' Stabbilizzazzjoni u ta' Assoċjazzjoni u kandidat potenzjali l-Bożnija-Ħerzegovina, u l-pajjiżi tal-EFTA l-Iżlanda, il-Liechtenstein u n-Norveġja, membri taż-Żona Ekonomika Ewropea, kif ukoll l-Ukrajna, ir-Repubblika tal-Moldova, l-Armenja u l-Georgia, jallinjaw ruħhom ma' din id-Dikjarazzjoni. *L-Eks-Repubblika Jugoslava tal-Maċedonja, il-Montenegro, is-Serbja u l-Albanija għadhom jagħmlu parti mill-Proċess ta' Stabbilizzazzjoni u ta' Assoċjazzjoni.